[{"text_idx": "#000006", "text": "I weld yr erthygl a\u0302\u2019r drafodaeth lawn \u2018The Social Psychology of Speeding: Attitudes to 20pmh\u2019 dilynwch y ddolen hon: "}, {"text_idx": "#000007", "text": "Mae pobl yn gwybod bod cyflymder cerbydau yn elfen allweddol mewn gwrthdrawiadau traffig ar y ffyrdd. Mae mwyafrif llethol y cyhoedd yn cefnogi camau llymach i orfodi terfynau cyflymder ac o blaid lleihau\u2019r terfynau cyflymder mewn rhai ardaloedd preswyl. Ond eto, mae llawer o bobl yn parhau i yrru eu cerbydau yn gyflymach na\u2019r terfyn cyflymder. Ar ffyrdd 20mya, roedd canran syfrdanol o yrwyr, sef 87%, yn mynd yn gyflymach na\u2019r terfyn cyflymder yn Lloegr yn 2021 (DfT, 2021)."}, {"text_idx": "#000009", "text": "Mewn astudiaeth a gynheliais ychydig dros 10 mlynedd yn o\u0302l edrychais i ar resymau pobl dros yrru\u2019n anniogel, gan gynnwys pam maent yn gyrru dros y terfyn cyflymder."}, {"text_idx": "#000010", "text": "Er iddyn nhw ddatgan bod goryrru yn beryglus, dim ond 3% o\u2019r cyhoedd ym Mhrydain sy\u2019n dweud eu bod hwy eu hunain yn beryglus pan fyddant yn goryrru. Mae hyder gormodol yn golygu bod pobl yn tueddu i weld y rheolau i fodurwyr fel petaent yno i bobl eraill ac nid iddynt hwy eu hunain. Teimla rhai eu bod yn gyrru mewn modd mor ddiogel a\u2019u bod mor brofiadol, fel y gallant hwy eu hunain benderfynu beth yw cyflymder diogel a dewis goryrru os yw\u2019r amodau gyrru\u2019n yn addas. Sefyllfa gymdeithasol yw\u2019r ffyrdd, lle mae pobl yn dynwared yr hyn a welant o\u2019u cwmpas, gyda normau cymdeithasol yn dylanwadu arnynt. Mae pobl yn tueddu i gredu bod pobl eraill yn goryrru, ac felly maen nhw\u2019n goryrru hefyd. Gall pobl yn hawdd fynd i arfer a\u0302 goryrru, neu hyd yn oed fynd i oryrru eu hunain heb sylwi. Mae rhai pobl yn defnyddio\u2019r car i dynnu sylw atynt eu hun, a dangos eu bod yn medru goryrru, rhai\u2019n cydymffurfio a\u0302 \u201ctheip\u201d penodol (bechgyn neu ferched rasio, er enghraifft), a rhai am greu argraff ar eu ffrindiau (yn enwedig ffrindiau gwrywaidd ifanc)."}, {"text_idx": "#000012", "text": "Roedd prosiect ymchwil arall yr oeddwn i\u2019n ymwneud ag ef yn edrych yn benodol ar gyfyngiad 20mya. Awgrymodd yr astudiaeth honno fod pobl yn pryderu a oedd hi\u2019n bosib iddynt yrru\u2019n araf heb ddefnyddio llawer o danwydd na llygru\u2019r amgylchedd, ac nad oedd geriau eu ceir yn addas i redeg ar gyflymder mor araf. Ar ben hynny, roedd rhai gyrwyr yn teimlo bod gyrru\u2019n araf yn arwain at ddiffyg sylw i beryglon eraill ar y ffyrdd; enghraifft o ddigolledu risg mewn sefyllfa bywyd go iawn. Er hynny, llwyddodd rhai gyrwyr i yrru ar 20mya. Ymatebodd yr arweinwyr hyn yn dda i\u2019r ddadl am ddiogelwch yn benodol, gan sefyll yn gryf dros eu penderfyniad hyd yn oed pan oedd gyrwyr eraill y tu o\u0302l yn rhoi pwysau arnynt drwy yrru\u2019n agos atynt. Roedd y mwyafrif, serch hynny, yn cydymffurfio ag ymddygiad goryrru y gyrwyr eraill."}, {"text_idx": "#000013", "text": "Gwyddom na fyddwn ni\u2019n hollol lwyddiannus wrth newid agweddau pobl oni bai ein bod yn treulio amser hir yn eu hargyhoeddi, iddynt gael deall pam mae terfynau 20mya yn bwysig, ac o bosibl yn gofyn i bobl feddwl o\u2019u safbwyntiau gwahanol eu hun; mae pobl yn llawer mwy tebygol o gefnogi 20mya o safbwynt preswylwyr ochr ffordd, nag o\u2019u safbwynt fel modurwyr. Neu, gallem, yn syml, fynd at i gyflwyno terfynau 20mya yn syth. Mae ymchwil yn tueddu i awgrymu bod agweddau negyddol ymhlith y cyhoedd, ac ymhlith gyrwyr hyd yn oed, yn lleihau ar o\u0302l eu gweithredu, pan nad yw ofnau gwaethaf pobl yn cael eu gwireddu a bod norm newydd yn ymsefydlu."}]